作者:李涉
標題:卻歸巴陵途中走筆寄唐知言
內容:去年臘月來夏口，黑風白浪打頭吼。櫓聲軋軋搖不前，看他撩亂張帆走。逾月始到鸚鵡洲，嗚嗚暮角喧城頭。逡巡未得見官長，夢寢但覺生愁憂。軍中賢倅李監察，人馬曉來兼手劄。教令參謁禮數全，頭頭要處相稱掣。唐氏一門今五龍，聲華殷殷皆如鐘。就中十一最年少，別有俊氣橫心胸。巧綴五言才刮骨，卻怕柱天身硉矹。後輩無勞續出頭，坳塘不合窺溟渤。君家三兄舊山侶，方寸久來常許與。不覺淹留兩月餘，風光漫爛生洲渚。宇文文學儒家子，竹繞書齋花映水。醉舞狂歌此地多，有時酩酊扶還起。猥蒙方伯憐饑貧，假名許得陪諸賓。酒家債負有填日，恣意頗敢排青緡。餘瞿二家同愛客，園蔬任遣奴人摘。野狐泉頭銀葉方，一別十年今再覿。更有風流歙奴子，能將盤帕來欺爾。白馬青袍豁眼明，許他真是查郎髓。良會芳時難再來，隙光電影長相催。扁舟惆悵人南去，目斷江天凡幾回。